“ทองฟิวเจอร์” หลุด 1,670 เหรียญ เซ่นดอลล์แข็ง-บอนด์ยีลด์พุ่ง
“ทองฟิวเจอร์” ร่วง 11 ดอลลาร์ สู่ระดับ 1,669 ดอลลาร์/ออนซ์ ถูกกดดันดอลลาร์แข็งค่า และการดีดตัวของบอนด์ยีลด์สหรัฐอายุ 2 ปีพุ่ง 3.9% ขณะที่นักลงทุนกังวล “เฟด” เร่งปรับขึ้นดอกเบี้ยสัปดาห์นี้ 
“ทองฟิวเจอร์” หลุด 1,670 เหรียญ โดยถูกกดดันจากการแข็งค่าของดอลลาร์ และการดีดตัวของบอนด์ยีลด์สหรัฐ นักลงทุนกังวล “เฟด” เร่งปรับขึ้นดอกเบี้ยสัปดาห์นี้
19 ก.ย. 2565

ผู้สื่อข่าวรายงานว่า ราคาทองฟิวเจอร์ร่วงหลุดระดับ 1,670 ดอลลาร์ในวันนี้ โดยถูกกดดันจากการแข็งค่าของดอลลาร์ และการดีดตัวของอัตราผลตอบแทนพันธบัตรรัฐบาลสหรัฐ
นอกจากนี้ นักลงทุนกังวลต่อการเร่งปรับขึ้นอัตราดอกเบี้ยของธนาคารกลางสหรัฐ (เฟด) ในสัปดาห์นี้
ณ เวลา 21:46 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนธ.ค. ลบ 11.20 ดอลลาร์ หรือ 0.67% สู่ระดับ 1,668.70 ดอลลาร์/ออนซ์
โดยนักวิเคราะห์คาดการณ์ว่า ราคาทองมีแนวโน้มดิ่งลงสู่ระดับ 1,6001,650 ดอลลาร์ หากเฟดเร่งปรับขึ้นอัตราดอกเบี้ยเพื่อสกัดเงินเฟ้อ
ทั้งนี้ ดอลลาร์ที่แข็งค่าขึ้นจะลดความน่าดึงดูดของทอง โดยทำให้สัญญาทองมีราคาแพงขึ้นสำหรับผู้ถือครองเงินสกุลอื่น ขณะที่การดีดตัวขึ้นของอัตราผลตอบแทนพันธบัตรรัฐบาลสหรัฐจะเพิ่มต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
สำหรับอัตราผลตอบแทนพันธบัตรรัฐบาลสหรัฐอายุ 2 ปี ซึ่งมีความอ่อนไหวต่อนโยบายการเงินของเฟด พุ่งขึ้นเหนือระดับ 3.9% แตะระดับสูงสุดนับตั้งแต่ปี 2550 ในวันนี้ และอยู่สูงกว่าอัตราผลตอบแทนพันธบัตรรัฐบาลสหรัฐอายุ 10 ปีและ 30 ปี
ขณะที่นักลงทุนกังวลต่อการเร่งปรับขึ้นอัตราดอกเบี้ยของเฟด โดยมีการคาดการณ์ว่า เฟดจะปรับขึ้นอัตราดอกเบี้ย 0.75-1.00% ในการประชุมนโยบายการเงินในสัปดาห์นี้
ล่าสุด FedWatch Tool ของ CME Group บ่งชี้ว่า นักลงทุนให้น้ำหนัก 80% ที่เฟดจะปรับขึ้นอัตราดอกเบี้ย 0.75% สู่ระดับ 3.00-3.25% ในการประชุมวันที่ 20-21 ก.ย. และให้น้ำหนัก 20% ที่เฟดจะปรับขึ้นอัตราดอกเบี้ย 1.00%
อย่างไรก็ตาม หากเฟดปรับขึ้นอัตราดอกเบี้ย 0.75% ในเดือนก.ย. ก็จะส่งผลให้เฟดขึ้นดอกเบี้ย 0.75% ติดต่อกันเป็นครั้งที่ 3 หลังจากปรับขึ้น 0.75% ทั้งในเดือนมิ.ย.และก.ค. และหากเฟดปรับขึ้นอัตราดอกเบี้ย 1.00% ก็จะเป็นการปรับขึ้นอัตราดอกเบี้ยครั้งใหญ่ที่สุดในรอบ 40 ปี